Спасцігнуць хаця б у малой ступені тое, што адбылося амаль дзве тысячы гадоў таму ў лоне светлазарнага гроба Гасподняга, жадалі многія пакаленні святых мужоў і жанчын. Яны імкнуліся зрабіць даступным для нас, наколькі гэта магчыма абмежаванаму чалавечаму розуму, веданне гэтай дзівоснай тайны, якая здзейснілася ў пахавальнай пячоры каля старых сцен Іерусаліма. Шукалі вобразы, якія б наблізілі нас да ўсведамлення сапраўды кардынальнай змены, здзейсненай Богам у тую ноч з усім сусветам.